Karas, Viliam, minister spravodlivosti SR (2022-09-22):
Ďakujem, pán predsedajúci, za slovo. Vážený pán poslanec, tento prípad, ktorý spomínate, sa riešil prioritne na ministerstve na odbore dohľadu nad súdnictvom. Podania sa opakovane vybavovali, došlo aj z ingerencie predchádzajúceho vedenia pána štátneho tajomníka Dostála k osobnému stretnutiu s predmetnou sťažovateľkou, kde sa prebrali okolnosti tohto prípadu. Považujeme obdobné prípady za mimoriadne závažné, nepodceňujeme ich, je to aj moja osobná priorita v rámci vedenia rezortu vzhľadom na to, že sa jedná o maloleté deti jednak a o úpravu výkonu rodičovských práv a povinností. Za týmto účelom sa plánujú viaceré zmeny. Všetci, samozrejme, vieme o prebiehajúcej reforme súdnej mapy, ktorá má jednak zaviesť špecializáciu aj osobitne v poručenskej agende, zrýchliť, zrýchliť konania, konštituujú sa tzv. rodinné súdy a skvalitní sa rodinnoprávna agenda. Tiež zavádzame multidisciplinárnu spoluprácu pri rozhodovaní o dieťati rovnako za účasti psychológov, kolíznych opatrovníkov, sociálnych pracovníkov, mediátorov či znalcov. A tiež sa kladie dôraz na mimosúdne riešenia a pravidlo osobného vypočutia dieťaťa sudcom vo vhodne upravených priestoroch súdu. Výsledkom by malo byť zefektívnenie postupu súdov v rodinnoprávnej agende a tým aj zlepšenie ochrany práv a ochranných záujmov dieťaťa. Tiež, samozrejme, evidujeme aj požiadavky tretieho sektoru, aj verejnosti, mimovládnych organizácií, ako aj nespokojných rodičov. Nepodceňujeme ich, sú nám známe problémy pri vykonávacích konaniach vo veciach maloletých. Vzhľadom k tejto požiadavke ministerstvo v rámci svojich dohľadových kompetencií zameraných na analytickú činnosť iniciovalo revízie vybraných oblastí rodinnoprávnej agendy a najmä vykonávacieho konania vo veciach maloletých. Výsledkom je návrh zákona, ktorým sa mení a dopĺňa zákon č. 161/2015 Civilný mimosporový poriadok, ktorý je momentálne v druhom čítaní, čiže týmto zároveň apelujem aj na poslancov, aby podporili tento návrh, ktorý, ktorého zámerom je nadviazať na priority deklarované jednak v Programovom vyhlásení vlády Slovenskej republiky, a to presadením celoplošného zavedenia časových rámcov na rozhodovanie v jednotlivých veciach, to znamená, dokedy má byť vec ukončená, rovnako priebežné sledovanie po súdoch, agendách, sudcoch a zároveň sa tieto údaje budú zverejňovať. Predmetný návrh zákona má reagovať na problémy aplikačnej praxe, práve ako ste spomínali v tejto vašej otázke, a terajšej právnej úpravy. Čiže zámerom týchto zmien, len veľmi stručne zhrniem, je upraviť spôsob prideľovania vecí poručenskej agende, odstrániť výkladové nejasnosti, ustanoviť obligatórnosť pojednávania v konaniach o výkonoch rozhodnutia vo veciach maloletých, upraviť, aby sa výkon rozhodnutia, ktorým sa priznalo právo na styk s maloletým, po obmedzený čas uskutočňoval v prítomnosti sudcu, exaktnou úpravou zamedziť aplikovaniu takých postupov súdu, kedy sa vo vykonávacom konaní nekoná alebo sa vyčkáva na rozhodnutie v prebiehajúcom konaní o zmene exekučného titulu, čo sú napríklad zmeny úpravy práv a povinností k maloletému dieťaťu. Takže toľko k vašej otázke. Je momentálne v druhom čítaní tá právna úprava, čiže ja verím, že prejde a že ju podporíte, a tým sa, verím, že čiastkovo zlepší. A nie je to koniec v týchto aktivitách ministerstva, riešim aj agendu súvisiacu s nariadením Európskej únie, ale k tomu potom bližšie, akonáhle si preveria útvary ministerstva a spolu, v spolupráci s ministerstvom vnútra, verím, že dôjde k efektívnym nástrojom na zabránenie únosov detí do zahraničia. Ďakujem pekne.